Μετά από αρκετές  αναβολές, το  πρόγραμμα ενεργειακής αναβάθμισης κατοικιών «Εξοικονόμηση κατ’ οίκον», αρχίζει πλέον επίσημα από τον Φεβρουάριο. Πιο αναλυτικά από 1η Φεβρουαρίου και για διάστημα 2 μηνών, δηλαδή μέχρι 31 Μαρτίου 2011 θα γίνεται η υποβολή των αιτήσεων των ενδιαφερομένων να λάβουν μέρος στο πρόγραμμα. Η επίσημη έναρξη του προγράμματος καθώς και ο οδηγόςτου, ανακοινώθηκαν σήμερα από το Υπουργείο Περιβάλλοντος Ενέργειας και Κλιματικής Αλλαγής (ΥΠΕΚΑ) και αναρτήθηκαν στην επίσημη ιστοσελίδα του προγράμματος στη δ/νση http://exoikonomisi.ypeka.gr.

Το πρόγραμμα που αφορά παρεμβάσεις σε κατοικίες με άδεια οικοδομής πριν το 1980 και με τιμή ζώνης έως 1.750 ευρώ/τμ, προβλέπει ως επιλέξιμη δαπάνη την αντικατάσταση κουφωμάτων (πλαίσια / υαλοπίνακες) και τοποθέτηση συστημάτων σκίασης. Η παρέμβαση αφορά κατά βάση αλλά όχι αποκλειστικά θερμομονωτικά κουφώματα με διπλά τζάμια. Επιλέξιμη είναι και η αλλαγή μόνο του τζαμιού εάν ο συνολικός συντελεστής θερμοπερατότητας του ανοίγματος (πλαίσιο και τζάμι) ικανοποιεί τις ανωτέρω ελάχιστες προδιαγραφές του ΚΕΝΑΚ. Επιλέξιμη, επίσης, είναι η αντικατάσταση εξώπορτας σε μονοκατοικία (όχι σε διαμέρισμα) και κουφωμάτων κλιμακοστασίου και φωταγωγού σε πολυκατοικία. Στην κατηγορία αυτή περιλαμβάνεται και η τοποθέτηση εξωτερικών σταθερών σκιάστρων και κινητών προστατευτικών εξωφύλλων στα ανοίγματα (παντζούρια, ρολά). Δεν συμπεριλαμβάνονται ανοίγματα προς χώρους του κτηρίου θερμαινόμενους ή μη (π.χ. πόρτα διαμερίσματος).

Τα προβλεπόμενα στάδια

Όσοι ενδιαφέρονται να συμμετάσχουν στο πρόγραμμα θα πρέπει να καλέσουν Ενεργειακό Επιθεωρητή άμεσα, καθώς η πρώτη ενεργειακή επιθεώρηση και αντίστοιχα η έκδοση του 1ου Πιστοποιητικού Ενεργειακής Απόδοσης (ΠΕΑ), πρέπει να διενεργηθεί πριν από την κατάθεση της αίτησης από τον ενδιαφερόμενο.

Η απόφαση υπαγωγής των ενδιαφερόμενων στο πρόγραμμα, αποστέλλεται από το ΤΕΜΠΜΕ Α.Ε. στις συνεργαζόμενες τράπεζες. Οι τράπεζες εντός 10 ημερών από την κοινοποίηση της ανωτέρω απόφασης προσκαλούν τους ωφελούμενους για ενημέρωση και υπογραφή δανειακών συμβάσεων.

Εντός δύο (2) μηνών από την γνωστοποίηση της απόφασης υπαγωγής στην Τράπεζα, υπογράφονται οι δανειακές συμβάσεις. Μετά από έγκριση από την ΤΕΜΠΜΕ Α.Ε. επιτρέπεται καθυστέρηση υπογραφής της δανειακής σύμβασης για μέγιστο χρονικό διάστημα δεκαπέντε (15) ημερών. Η υλοποίηση των παρεμβάσεων, η εκταμίευση του δανείου και η εξόφληση των δαπανών πρέπει να ολοκληρωθεί εντός εννέα (9) μηνών από την ημερομηνία υπογραφής της δανειακής σύμβασης και όχι μετά την 31.06.2012 (συμβατικός χρόνος υλοποίησης).



Η δεύτερη ενεργειακή επιθεώρηση πρέπει να διενεργηθεί εντός του συμβατικού χρόνου υλοποίησης των παρεμβάσεων (το αργότερο δηλαδή έως την 31.06.2012). Παράταση της προθεσμίας υλοποίησης μπορεί να γίνει μόνο με τεκμηρίωση σοβαρών λόγων αδυναμίας ολοκλήρωσης των εργασιών. Η παράταση χορηγείται για μέγιστο χρονικό διάστημα 3 μηνών. Για τη χορήγηση παράτασης απαιτείται η υποβολή στη συνεργαζόμενη Τράπεζα σχετικού αιτήματος τουλάχιστον ένα (1) μήνα πριν τη λήξη του συμβατικού χρόνου υλοποίησης του έργου.

Για την ολοκλήρωση και αποπληρωμή των παρεμβάσεων ο ωφελούμενος θα πρέπει να προσκομίσει στην τράπεζα το σύνολο των απαιτούμενων δικαιολογητικών τουλάχιστον ένα (1) μήνα πριν το πέρας του συμβατικού χρόνου υλοποίησης. Η διάρκεια ολοκλήρωσης του φυσικού και οικονομικού αντικειμένου του παρόντος κύκλου ορίζεται κατά μέγιστο μέχρι την 31.06.2012 (συμβατικός χρόνος υλοποίησης).

Ολοκλήρωση Έργου - Δεύτερη Ενεργειακή Επιθεώρηση

Μετά την υλοποίηση των παρεμβάσεων, ο ωφελούμενος καλεί ενεργειακό επιθεωρητή για τη διενέργεια της 2ης  ενεργειακής επιθεώρησης. Η δεύτερη ενεργειακή επιθεώρηση πρέπει να διενεργηθεί εντός του συμβατικού χρόνου υλοποίησης των παρεμβάσεων. Με τη δεύτερη ενεργειακή επιθεώρηση διαπιστώνεται η ικανοποίηση των ενεργειακών στόχων που τέθηκαν με την αίτηση, δηλαδή η ενεργειακή αναβάθμιση της κατοικίας, η κατάταξή της σε κατηγορία ανώτερη της αρχικής και η επίτευξη της εξοικονομούμενης ενέργειας, που τέθηκε με την αίτηση, όπως αυτή υπολογίζεται από το πληροφοριακό σύστημα βάσει της κατανάλωσης πρωτογενούς ενέργειας του πρώτου και του δεύτερου ΠΕΑ.

Για να θεωρηθεί ότι έχουν ικανοποιηθεί οι ενεργειακοί στόχοι της αίτησης (στην περίπτωση πολυκατοικίας όπως αναγράφονται στην επιλέξιμη αίτηση του εκπροσώπου), θα πρέπει η επιλέξιμη κατοικία να έχει αναβαθμισθεί κατά μια κατηγορία και η εξοικονομούμενη ενέργεια να ισούται τουλάχιστον με το 80% αυτής που τέθηκε στην επιλέξιμη αίτηση.

Ο ενεργειακός επιθεωρητής, κατά τη διενέργεια της 2ης ενεργειακής επιθεώρησης και στη βάση των καταγραφών του πρώτου ΠΕΑ, καταγράφει, για την πιστοποίηση του φυσικού αντικειμένου, τις παρεμβάσεις που υλοποιήθηκαν και ικανοποιούν τις απαιτήσεις του Προγράμματος βάσει των σχετικών πιστοποιητικών των υλικών/ συστημάτων, την ποσότητα ανά κατηγορία δαπάνης, καθώς και το αντίστοιχο κόστος τους βάσει των παραστατικών που του προσκομίζει ο ωφελούμενος.

Εκταμίευση Δανείου – Χορήγηση Κινήτρων

Μετά την υλοποίηση των παρεμβάσεων και τη διενέργεια της δεύτερης ενεργειακής επιθεώρησης ακολουθείται η παρακάτω διαδικασία:

α) Ο ωφελούμενος, και στην περίπτωση πολυκατοικίας ο εκπρόσωπος, προσκομίζει τα δικαιολογητικά του Παραρτήματος ΧΙΙ στην Τράπεζα. Ο Ωφελούμενος θα πρέπει να προσκομίσει στην τράπεζα τα δικαιολογητικά του Παραρτήματος ΧΙΙ τουλάχιστον ένα (1) μήνα πριν το πέρας του συμβατικού χρόνου υλοποίησης.

β) Διενεργείται έλεγχος των δικαιολογητικών από την Τράπεζα. Με χρήση του Πληροφοριακού Συστήματος και σύμφωνα με την απόφαση υπαγωγής διαμορφώνεται, βάσει των επί πιστώσει παραστατικών δαπανών αναδόχων / προμηθευτών και τυχόν καταβεβλημένων ασφαλιστικών εισφορών που βαρύνουν τον ωφελούμενο που έχουν καταγραφεί στο Έντυπο Καταγραφής Παρεμβάσεων (Παράρτημα ΧΙ), ο τελικός επιλέξιμος προϋπολογισμός.

γ) Επιπλέον, στην περίπτωση πολυκατοικίας, η διαμόρφωση του επιλέξιμου προϋπολογισμού της προηγούμενης παραγράφου β) ανά ωφελούμενο, γίνεται λαμβάνοντας υπόψη την αναλογία κόστους που προκύπτει από το Έντυπο Επιμερισμού Κόστους (Παράρτημα ΧΙ).

δ) Στην περίπτωση που το έργο έχει υλοποιηθεί με υπέρβαση του επιλέξιμου προϋπολογισμού συνολικά ή σε επίπεδο κατηγορίας δαπάνης, η Τράπεζα διενεργεί τις πληρωμές για το υπερβάλλον κόστος βάσει των επί πιστώσει παραστατικών δαπανών αναδόχων / προμηθευτών με πόρους του ωφελούμενου μετά από εντολή του.

ε) Η Τράπεζα εκταμιεύει το σύνολο ή το υπόλοιπο του δανείου και καταβάλλει την επιχορήγηση για την εξόφληση των επί πιστώσει παραστατικών δαπανών αναδόχων / προμηθευτών σύμφωνα με τα οριζόμενα στην δανειακή σύμβαση του εκάστοτε ωφελούμενου. Στην περίπτωση καταβεβλημένων ασφαλιστικών εισφορών που βαρύνουν τον Ωφελούμενο, η Τράπεζα καταβάλλει το αντίστοιχο ποσό στον ωφελούμενο.

στ) Στην περίπτωση πολυκατοικίας, τα ποσά της προηγούμενης παραγράφου ε) χρησιμοποιούνται και για την πληρωμή του κόστους των κοινόχρηστων παρεμβάσεων, επιμεριζόμενα στους ωφελούμενους.

ζ) Η Τράπεζα καταβάλλει το κόστος των ενεργειακών επιθεωρήσεων που δικαιούται ο ωφελούμενος. Στην περίπτωση πολυκατοικίας το κόστος των ενεργειακών επιθεωρήσεων καταβάλλεται στον εκπρόσωπο των ωφελουμένων, ο οποίος το κατανέμει στους ιδιοκτήτες.

η) Η Τράπεζα επισημαίνει στο σώμα των προσκομισθέντων παραστατικών δαπανών το ποσό της επιχορήγησης ως εξής: «Παραστατικό στο πλαίσιο του Προγράμματος Εξοικονόμηση κατ’ οίκον, με βάση το ΠΕΑ …….. .Για το σύνολο των δαπανών του έργου επιχορηγήθηκε ποσό ….. €». Στην περίπτωση πολυκατοικίας η Τράπεζα εκδίδει σχετική ανάλυση κόστους για τις κοινόχρηστες παρεμβάσεις ανά διαμέρισμα.

Επισημαίνεται ότι το έργο θεωρείται ολοκληρωμένο όταν έχουν υλοποιηθεί οι παρεμβάσεις (στην περίπτωση πολυκατοικίας οι παρεμβάσεις του συνόλου των ιδιοκτητών καθώς και οι κοινόχρηστες παρεμβάσεις) και έχουν εξοφληθεί οι σχετικές δαπάνες. Σε περίπτωση που από τους ελέγχους προκύψει μη ολοκλήρωση του έργου, μη τήρηση των όρων και προϋποθέσεων του προγράμματος κατά την υλοποίηση ή απόκλιση από τον επιλέξιμο προϋπολογισμό της απόφασης υπαγωγής εφαρμόζονται τα οριζόμενα στην ενότητα

Υποχρεώσεις ωφελουμένων

Τα παραστατικά δαπανών για τις εργασίες θα πρέπει, να είναι αναλυτικά ως προς το είδος, την ποσότητα και την τιμή μονάδας. Σημειώνεται ότι σε περίπτωση που ως παραστατικό δαπάνης εκδίδεται τιμολόγιο, αυτό θα πρέπει να φέρει την ένδειξη «Ιδιώτης». Στην περίπτωση πολυκατοικίας, εκδίδονται διαφορετικά παραστατικά για κάθε διαμέρισμα που αφορούν αποκλειστικά σε μη κοινόχρηστες παρεμβάσεις και ένα παραστατικό για τις κοινόχρηστες παρεμβάσεις με την ένδειξη «διαχείριση πολυκατοικίας».

Επιλέξιμα για το Πρόγραμμα είναι τα παραστατικά δαπανών επί πιστώσει, καθώς και τα εξοφλημένα παραστατικά στην περίπτωση πληρωμής ενεργειακού επιθεωρητή και ασφαλιστικών εισφορών, που εκδόθηκαν για τους σκοπούς του κάθε έργου μετά από την ημερομηνία έναρξης επιλεξιμότητας της αίτησης του ωφελούμενου (ημερομηνία έκδοσης του ΠΕΑ κατά την πρώτη ενεργειακή επιθεώρηση) και εντός του συμβατικού χρόνου υλοποίησης. Τα παραστατικά δαπανών θα πρέπει να προέρχονται μόνο από έναν προμηθευτή / συνεργείο ανά κατηγορία δαπάνης, όπου αυτό είναι τεχνικά εφικτό.

Δεν λαμβάνονται υπόψη:

· Πληρωμές που διενεργεί ο ωφελούμενος με εξαίρεση την πληρωμή ενεργειακού επιθεωρητή και ασφαλιστικών εισφορών. 

· Φορολογικά στοιχεία τα οποία εκδόθηκαν πριν την ημερομηνία έναρξης επιλεξιμότητας, ανεξάρτητα αν εξοφλούνται αργότερα.

· Η εξόφληση δαπανών με τη χρήση επιταγών τρίτων.

· Πληρωμές οι οποίες έγιναν με τρόπο και με παραστατικά τα οποία δεν είναι σύμφωνα με τον Κώδικα Βιβλίων και Στοιχείων και τον Ν.3842/2010 (ΦΕΚ 58Α΄/23.04.2010).

Ο ωφελούμενος έχει την υποχρέωση να συνυποβάλει στην Τράπεζα Υπεύθυνες Δηλώσεις από τους Προμηθευτές / Συνεργεία, όπως αυτές προδιαγράφονται στο σημείο «Εργασίες που χρηματοδοτούνται» προκειμένου να χορηγηθούν τα κίνητρα.

Η εκταμίευση γίνεται για την πληρωμή των προμηθευτών / αναδόχων, απ’ ευθείας σε τραπεζικό λογαριασμό τους μετά από εντολή του ωφελούμενου. Τα παραστατικά δαπανών και τα αντίστοιχα Δ.Α. που δε θα εκδίδονται σύμφωνα με τα ανωτέρω, δε θα γίνονται δεκτά και οι σχετικές δαπάνες δε θα θεωρούνται επιλέξιμες για το Πρόγραμμα.

Τα βήματα για την διαδικασία υποβολής 

Υπενθυμίζουμε τα βήματα για την διαδικασία υποβολής - έγκρισης των προτάσεων:
1. Στο πρώτο στάδιο καλείται ενεργειακός επιθεωρητής για διενέργεια ενεργειακής επιθεώρησης βάσει της οποίας θα καθορισθεί η ενεργειακή κατηγορία της κατοικίας, οι προτεινόμενες παρεμβάσεις για αναβάθμιση κατά μια τουλάχιστον κατηγορία, η εξοικονόμηση που θα επιτευχθεί και το αντίστοιχο κόστος.

2. Στο δεύτερο στάδιο υποβάλλεται αίτηση συνοδευόμενη από τα απαραίτητα δικαιολογητικά σε συμβαλλόμενη τράπεζα. Σε περίπτωση πολυκατοικίας ως σύνολο κτηρίου υποβάλλεται αρχικά αίτηση από εκπρόσωπο της πολυκατοικίας και εν συνεχεία το σύνολο των αιτήσεων των ιδιοκτητών στο ίδιο υποκατάστημα. Είναι επιλέξιμες οι δαπάνες που αφορούν εργασίες που θα γίνουν μετά την έκδοση του πιστοποιητικού.

3. Υποδοχή των αιτήσεων από την τράπεζα / Έλεγχος δικαιολογητικών φακέλου / Έλεγχος επιλεξιμότητας της αίτησης βάσει των κριτηρίων.

4. Μετά το πέρας υποβολής αιτήσεων αξιολόγηση και κατάταξη βάσει κριτηρίου εξοικονόμησης ενέργειας προς κόστος παρέμβασης / Έκδοση Απόφασης υπαγωγής αιτήσεων / Κοινοποίηση της έγκρισης στη συμβαλλόμενη τράπεζα / Ενημέρωση Ωφελουμένου.

5. Υλοποίηση εργασιών.

6. 2η Ενεργειακή επιθεώρηση / Έκδοση δεύτερου πιστοποιητικού / Έλεγχος ενεργειακής αναβάθμισης κατοικίας / Πιστοποίηση φυσικού και οικονομικού αντικειμένου του έργου

Η εκταμίευση του δανείου ξεκινάει με την απόφαση υπαγωγής. Για την ολοκλήρωση της εκταμίευσης και τη λήψη του πρόσθετου κινήτρου της επιχορήγησης ο ωφελούμενος προσκομίζει:

α) τα παραστατικά των δαπανών,
β) το δεύτερο πιστοποιητικό ενεργειακής επιθεώρησης.

Δειγματοληπτικός έλεγχος υλοποίησης φυσικού αντικειμένου από την Ειδική Υπηρεσία Επιθεωρητών Ενέργειας (Ε.Υ.ΕΠ.ΕΝ.) του ΥΠΕΚΑ.

Πιστοποίηση / Έλεγχος της ορθής εκτέλεσης της πράξης σύμφωνα με τις απαιτήσεις του ΕΣΠΑ



Τηλεφωνικές πληροφορίες

Για την υποστήριξη των ενδιαφερομένων και για παροχή σχετικών πληροφοριών, λειτουργεί γραμμή αρωγής χρηστών (help desk) στο τηλ. 210.9797.400.

